
AVIZ

asupra propunerii legislative pentru modificarea și completarea Legii nr.321/2009 privind comercializarea produselor alimentare

În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea și completarea Legii nr.321/2009 privind comercializarea produselor alimentare, trimisă cu adresa Plx. 834 din 25 noiembrie 2015, înregistrată cu nr. 4C-11/1507/2015 din 26 noiembrie 2015.

Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 1 din Regulamentul Camerei Deputaţilor republicat, Camera Deputaţilor este Cameră decizională.

Senatul, în calitate de primă Cameră sesizată a respins, proiectul de Lege în şedinţa din 18 noiembrie 2015.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 8 decembrie 2015.


Proiectul de Lege are ca obiect de reglementare modificarea și completarea Legii nr.321/2009 privind comercializarea produselor alimentare, cu modificările și completările ulterioare, în vederea impunerii, astfel cum rezultă din cuprinsul expunerii de motive, a unor măsuri naționale urgente care să permită limitarea taxelor pe care supermarketurile le impun producătorilor, eliminarea dependenței economice a producătorului furnizor față de aceste magazine, precum și sprijinirea soluțiilor alternative pentru desfacerea produselor, respectiv stimularea dezvoltării comerțului tradițional.

Membrii Comisiei au examinat propunerea legislativă supusă avizării, expunerea de motive, avizul favorabil, cu observaţii şi propuneri, al Consiliului Legislativ nr. 651 din 22 iunie 2015 și punctul de vedere al Consiliului economic și social transmis prin adresa nr. 1587 din 11 iunie 2015, prin care reprezentanții patronatelor și sindicatelor avizează favorabil inițiativa legislativa și reprezentantul Guvernului  avizeaza negativ inițiativa legislativă.

În urma dezbaterilor, Comisia juridică de disciplină şi imunităţi a hotărât, cu unanimitate de voturi, avizarea favorabilă a propunerii legislative. 

În raport de obiectul şi conţinutul reglementării, propunerea legislativă face parte din categoria legilor ordinare.

